text: Hjælp til den svære NemID 
  28 oktober 2010 kl. 11.30
  Flere borgere skal have øjnene op for NemID og komme i gang med at bruge det. Derfor rykker Borgerservice i Haderslev Kommune i næste uge ud under åben himmel med en stand på gågaden i Haderslev og ved Rådhuscentret i Vojens. 
  NemID. Det lyder jo let og lovende. Men mange er løbet sur i det og andre har slet ikke prøvet, fordi de synes, at det - trods navnet - lyder indviklet.  
  - Vi vil gerne hjælpe de borgere, der endnu ikke har fået NemID med at få bestilt NemID, og så vil vi samtidig svare på, hvilke fordele der er, siger Birgit Johannsen, leder af frontgruppen i Borgerservice i Haderslev Kommune.
  
  Hvor og hvornår 
  Man kan møde Borgerservice på gågaden ved Stormklokken i Haderslev tirsdag den 2. november 2010 mellem klokken 10 og 14 og i Vojens ved Rådhuscentret fredag den 5. november mellem klokken 10 og 13. For at få NemID skal du have enten et gyldigt pas eller kørekort med.
  